A BIZOTTSÁG 54/2009/EK RENDELETE
(2009. január 21.)
a 669/97/EK tanácsi rendeletnek a Feröer-szigetekről származó egyes hal- és halászati termékekre vonatkozó közösségi vámkontingensek megnyitása és kezelése tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Feröer-szigetekről származó egyes hal- és halászati termékekre vonatkozó közösségi vámkontingensek megnyitásáról és kezeléséről, az ezen intézkedések módosítására és elfogadására irányuló részletes rendelkezések meghatározásáról, valamint az 1983/95/EK rendelet hatályon kívül helyezéséről szóló, 1997. április 14-i 669/97/EK tanácsi rendeletre (1) és különösen annak 5. cikke (1) bekezdésére,
mivel:
(1)
Az EK-Dánia/Feröer-szigetek vegyes bizottság 2/2008 (2008/957/EK) határozata (2) módosította az egyrészről az Európai Közösség, másrészről Dánia kormánya és a Feröer-szigetek helyi kormánya között létrejött megállapodás 1. jegyzőkönyvének mellékletében szereplő I. és II. táblázatot.
(2)
A megállapodás módosított 1. jegyzőkönyve három új éves vámkontingensről rendelkezik a Feröer-szigetekről származó egyes hal- és halászati termékeknek a Közösségbe való behozatalára vonatkozóan. Az új vámkontingenseket 2008. szeptember 1-jétől kell alkalmazni. Ezeknek az új vámkontingenseknek az érvényesítéséhez ki kell igazítani a 669/97/EK rendeletben megállapított vámkontingensekbe tartozó hal- és halászati termékek jegyzékét.
(3)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (3) a vámkontingensek kezelésének a vámáru-nyilatkozatok elfogadásának időpontja szerinti rendszeréről rendelkezik. Egyszerűsítési céllal, valamint a Feröer-szigetek hatóságai, a tagállamok vámhatóságai és a Bizottság szoros együttműködésében megvalósuló vámkontingens-kezelés hatékonyságának biztosítására ezt a kezelési rendszert indokolt alkalmazni a 669/97/EK rendeletben szereplő vámkontingensekre is.
(4)
A 2008-as évre vonatkozóan az e rendeletben szereplő vámkontingensek mennyiségeit a 2/2008 (2008/957/EK) határozatban megállapított alapmennyiségekhez viszonyítva indokolt kiszámítani, az évnek a vámkontingens alkalmazását megelőzően eltelt részével arányban.
(5)
A 669/97/EK rendeletet ezért ennek megfelelően módosítani kell.
(6)
A 2/2008 (2008/957/EK) határozattal összhangban az új vámkontingenseket 2008. szeptember 1-jétől kell alkalmazni. Ezért ez a rendelet ugyanezen naptól kezdődően alkalmazandó.
(7)
Az e rendeletben előírt intézkedések összhangban vannak a Vámkódexbizottság véleményével,
ELFOGADTA EZT A RENDELETET:
1. cikk
A 669/97/EK rendelet a következőképpen módosul:
(1)
A 2. cikk helyébe a következő szöveg lép:
„2. cikk
Az e rendeletben szereplő vámkontingenseket a 2454/93/EGK rendelet 308a., 308b. és 308c. cikkével összhangban kell kezelni.”
(2)
A melléklet e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Rendelkezéseit 2008. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. január 21-én.